กสิกรคาดกองทุนเมเจอร์รายได้หดช่วงสั้น
บลจ.กสิกรไทย เผยกองทุนอสังหาฯ เมเจอร์  รายได้อาจหดในช่วงสั้นจากน้ำท่วมจนต้องปิดบริการชั่วคราว ยันไม่กระทบโครงสร้างอาคาร
30 ต.ค. 2565

บลจ.กสิกรไทย เผยกองทุนอสังหาฯ เมเจอร์  รายได้อาจหดในช่วงสั้นจากน้ำท่วมจนต้องปิดบริการชั่วคราว ยันไม่กระทบโครงสร้างอาคาร 
นายพัชร  สมะลาภา  กรรมการผู้จัดการ  บริษัทหลักทรัพย์จัดการกองทุน  (บลจ.) กสิกรไทย  เปิดเผยว่า  สถานการณ์น้ำท่วมที่ทวีความรุนแรงขึ้นส่งผลกระทบต่อสินทรัพย์ทั้ง 3 โครงการ ที่กองทุนรวมสิทธิการเช่าอสังหาริมทรัพย์เมเจอร์ ซีนีเพล็กซ์ ไลฟ์สไตล์ (MJLF) มีการลงทุน ประกอบด้วย เมเจอร์ ซีนีเพล็กซ์ รังสิต ซึ่งปิดบริการชั่วคราวไปตั้งแต่วันที่ 19 ต.ค.2554 รวมถึงเมเจอร์ ซีนีเพล็กซ์ รัชโยธินโยธิน และซูซูกิ อเวนิว รัชโยธิน ซึ่งหยุดดำเนินการเมื่อวันที่ 3 พ.ย.ที่ผ่านมา  โดยเบื้องต้นประเมินว่า อาจส่งผลกระทบระยะสั้นต่อรายได้จากค่าเช่าตั้งแต่เดือนพ.ย.ไปจนกว่าจะเปิดดำเนินการตามปกติ 
อย่างไรก็ตาม ทุกโครงการมีประกันภัยที่พร้อมให้การชดเชยกรณีธุรกิจหยุดชะงักจากการที่ต้องหยุดดำเนินการชั่วคราว  อีกทั้งความเสียหายจากน้ำท่วมไม่ได้กระทบโครงสร้างอาคาร จึงไม่กระทบต่อการฟื้นฟูโครงการและพื้นที่เช่าในระยะยาว เชื่อว่าหลังสถานการณ์คลี่คลายน่าจะกลับมาเปิดบริการได้โดยเร็ว โดยขณะนี้น้ำยังไม่ท่วมเข้าไปถึงด้านในตัวอาคาร ดังนั้นแนวโน้มรายได้น่าจะกลับมาสู้ภาวะปกติได้ไม่ยาก เนื่องจากอัตราการเช่าของทั้ง 3 โครงการในอดีตที่ผ่านมา ล้วนมีอัตราการเช่าเกือบเต็ม 100% 
"รายได้ในเดือนต.ค. โครงการได้รับค่าเช่าจากร้านค้าในโครงการครบถ้วนแล้ว แต่สำหรับรายได้ในเดือนพ.ย.เป็นต้นไปยังต้องรอประเมินสถานการณ์ เนื่องจากอาจมีการขอต่อรองจากผู้เช่าที่ไม่สามารถเปิดบริการได้ในช่วงน้ำท่วม"นายพัชร กล่าว
ทั้งนี้ ที่ผ่านมา กองทุน MJLF มีการจ่ายปันผลไปแล้ว 16 ครั้ง รวม 3.6930 บาทต่อหน่วย หรือคิดเป็นผลตอบแทนเฉลี่ยนับตั้งแต่จัดตั้งกองทุนที่ 9.28% ต่อปี